สั่งยกเครื่องบสย.ลดภาระงบ
ทนุศักดิ์กำชับปฏิรูปองค์กรขนานใหญ่คลังแนะยืนด้วยตัวเองลดพึ่งแบงก์
6 พ.ค. 2556

ทนุศักดิ์กำชับปฏิรูปองค์กรขนานใหญ่คลังแนะยืนด้วยตัวเองลดพึ่งแบงก์
คลังขันนอต บสย.เน้นลดภาระงบประมาณ สร้างผลงานของตัวเองได้
นายทนุศักดิ์ เล็กอุทัย รมช.คลัง ในฐานะกำกับดูแลบรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ได้มอบนโยบายให้ บสย.ไปศึกษาเรื่องการพัฒนาองค์กรให้ทำงานได้ระดับมาตรฐานสากล ตั้งเป้าหมายให้ บสย.บริหารองค์กรได้โดยไม่เป็นภาระต่องบประมาณ โดยที่ผ่านมามีการแต่งตั้งคณะกรรมการชุดใหม่เข้าทำงาน โดยมี นายศิริพล ยอดเมืองเจริญ เป็นประธานกรรมการแล้ว ยังเหลือแต่การสรรหากรรมการผู้จัดการคนใหม่
“ผมให้ไปศึกษาเรื่องการพัฒนาองค์กรเพื่อรองรับเออีซี หากเราเดินทางตามแนวทางปกติจะเสียประโยชน์ เสียเวลา ฉะนั้นควรพัฒนาองค์กรให้ดี ถ้าจะแก้กฎหมายก็ขอให้บอกมา แต่ต้องปรับให้การทำงานไม่เป็นภาระรบกวนเงินงบประมาณ” นายทนุศักดิ์ กล่าว 
แหล่งข่าวจากกระทรวงการคลัง เปิดเผยว่า กระทรวงต้องการให้ บสย.มีผลิตภัณฑ์ รวมถึงหน่วยวิเคราะห์สินเชื่อที่เข้มแข็ง เพราะโครงการค้ำประกันสินเชื่อ Portfolio Guarantee Scheme ที่ทำมาจนถึงระยะที่ 5 นั้นเป็นโครงการที่คิดโดยรัฐบาล ขณะที่ผลิตภัณฑ์ของ บสย.ไม่มี รวมทั้งที่ผ่านมาผลจากการเร่งรับประกันสินเชื่อในโครงการดังกล่าวทำให้ บสย.ยุบฝ่ายวิเคราะห์สินเชื่อไป และรอรับลูกหนี้ที่ธนาคารพาณิชย์ส่งเข้ามาให้ค้ำประกันเพียงอย่างเดียว 
ปัจจุบัน บสย.มียอดค้ำประกันสินเชื่อเอสเอ็มอีอยู่ที่ประมาณ 2 แสนล้านบาท คิดเป็นเกือบ 20% ของสินเชื่อเอสเอ็มอีรวมในระบบ 9 แสนล้านบาท ในไตรมาสแรกมียอดค้ำประกันสินเชื่อเอสเอ็มอี 1.8 หมื่นล้านบาท และมีแผนจะเข้าไปค้ำประกันให้กับลูกค้าในกองทุนตั้งตัวได้ มียอดหนี้เสีย 3.9% โดยมีการตั้งงบประมาณมาชดเชยให้ทุกปี